ኢትዮጵያ በኢኮኖሚው ዘርፍ ያስመዘገበችው እድገት በመልካም ደረጃ ላይ ይገኛል – የአይ ኤም ኤፍ ሃላፊ
የኢፌዲሪ ፕሬዚዳንት ሙላቱ ተሾመ እና ጠቅላይ ሚኒስትር ኃይለማርያም ደሳለኝ በኢትዮጵያ ጉብኝት እያደረጉ ከሚገኙት የዓለም አቀፉ የገንዘብ ተቋም (አይ ኤም ኤፍ) ኃላፊ ክርስቲን ላጋርድ ጋር ተወያይተዋል።በውይይቱም ኢትዮጵያ እና አይ ኤም ኤፍ ያላቸውን ግንኙነት ወደ ተሻለ ደረጃ ማድረስ በሚቻልበት ጉዳይ ላይ መክረዋል።ኃላፊዋ ከውይይቱ በኋላ ከጋዜጠኞች ጋር በነበራቸው ቆይታ በኢትዮጵያ ጉብኝት ለማድረግ የመጡት በሀገሪቱ እየተተገበረ ያለውን የኢኮኖሚ ሞዴል ለመመልከት ነው ብለዋል።ሀገሪቱ በኢኮኖሚ እድገት ስኬት እያስመዘገበች መሆኗንም ነው ላጋርድ ያነሱት።ከፕሬዚዳንቱ ጋር በነበራቸው ቆይታም ለእድገት ምቹ በሆኑ አማራጮች እና በሚያጋጥሙ ተግዳሮቶች ዙሪያ መወያየታቸውን ጠቁመዋል።ኢትዮጵያ የዓለም አቀፉ የገንዘብ ተቋም መስራች እና አባል እንደመሆኗ በመካከላቸው የተሻለ ግንኙነት እንዲኖራቸው ማስቻል ላይ ያተኮረ ውይይት መደረጉን የውጭ ጉዳይ ሚኒስቴር ቃል አቀባይ አቶ መለስ ዓለም ጠቁመዋል።አቶ መለስ ፕሬዚዳንት ሙላቱ ተሾመ እና የአይ ኤም ኤፍ ኃላፊ ላጋርድ ያደረጉትን ውይይት ለጋዜጠኞቹ አብራርተዋል።የኃላፊዋ ጉብኝት ዓላማ ኢትዮጵያ ባለፉት አስርት ዓመታት ያስመዘገበችውን ኢኮኖሚያዊ እድገት በአካል መጥተው እንዲያዩት ያለመ መሆኑንም ነው ያነሱት።ፕሬዚዳንት ሙላቱ ተቋሙ ለኢትዮጵያ ኢኮኖሚ እድገት፣ ለመሰረተ ልማት እና ለተቋማት ግንባታ ለሰጠው ድጋፍ ምስጋናቸውን ገልፀዋል።የኢትዮጵያ መንግስት ስለሚያካሂደው አካታች እና ድሃ ተኮር የኢኮኖሚ ጥረት ዙሪያ ፕሬዚዳንቱ እና ኃላፊዋ መክረዋል ነው የተባለው።ክርስቲን ላጋርድ ኢትዮጵያ በርካታ ስደተኞችን እያስተናገደች መሆኗን አንስተው፥ በጎረቤት ሀገራት ሰላም እና መረጋጋት እንዲኖር የምታደርገውን ጥረት አድንቀዋል።
ኃላፊዋ ዛሬ ከሰዓት በኋላ የዱከም ኢንዱስትሪ ዞንን ይጎበኛሉ።ክርስቲን ላጋርድ በኢትዮጵያ ቆይታቸው ከጠቅላይ ሚኒስትር ኃይለማርያም ደሳለኝ ጋር በሁለትዮሽ እና በተለያዩ ጉዳዮች ላይ በጠቅላይ ሚኒስትር ፅህፈት ቤት ተወያይተዋል።በቀጣይም ከሌሎች የመንግስት አመራሮች ጋር ውይይት ያደርጋሉ ተብሎ ይጠበቃል።ዓለም አቀፉ የገንዘብ ተቋም ከተመሰረተ 72 ዓመቱ ሲሆን፥ ክርስቲን ላጋርድ ኢትዮጵያን የጎበኙ የመጀመሪያዋ የተቋሙ ኃላፊ ሆነዋል።ኃላፊዋ በአፍሪካ የኢኮኖሚ ኮሚሽንና የአፍሪካ ህብረት ተገኝተው ንግግር የሚያደርጉ ሲሆን፥ የዱከም የኢንዱስትሪ ፓርክንና የሃምሊን የፊስቱላ ሆስፒታልን ይጎበኛሉ፡፡ኢትዮጵያ የዓለም የገንዘብ ድርጅት አባል የሆነችው የዛሬ 72 ዓመት እ.ኤ.አ. ታህሳስ 27 ቀን 1945 ሲሆን፥ ከድርጅቱ 189 አባል ሀገራት አንዷ ናት፡፡ባለፉት 72 ዓመታት በተለይም እ.ኤ.አ. ከ1996 እስከ 2010 ባሉ ዓመታት ኢትዮጵያ በተቋሙ አማካይነት ልዩ የብድርና የቴክኒክ እርዳታ እንዲሁም የውጭ ዕዳ ጫና ቅነሳና ስረዛ ድጋፍ አግኝታለች፡፡ክርስቲን ላጋርድ በአዲስ አበባ የሚያደርጉት የሁለት ቀናት የስራ ጉብኝትም የኢትዮጵያን አህጉራዊና ዓለም አቀፋዊ ተሰሚነት ከግምት ውስጥ ያስገባ መሆኑን የውጭ ጉዳይ ሚኒስቴር ገልጿል።የዓለም አቀፉ የገንዘብ ተቋም ኃላፊዋ ጉብኝት ሀገሪቱ እስካሁን በኢኮኖሚ፣ በፖለቲካና በማህበራዊ ኑሮ ረገድ ላስመዘገበቻቸው ድሎች እውቅና የሚሰጥ ነው ብሏል ሚኒስቴሩ-(ኤፍ ቢ ሲ) ፡፡